Predkladacia správa

Podnet: uznesenie vlády SR č. 913 z 8. 11. 2000
Potreba: medzinárodné záväzky
Stručný obsah: Akčný plán pre implementáciu Národnej stratégie ochrany biodiverzity na Slovensku pre roky 1998 - 2010 (ďalej len „Akčný plán“) schválený uznesením vlády Slovenskej republiky č. 515 zo 4. augusta 1998 obsahuje úlohy, ktoré predstavujú hlavné koncepčné zámery štátneho záujmu pre implementáciu Dohovoru o biologickej diverzite, ku ktorému Slovenská republika pristúpila 23. augusta 1994. 
V zmysle uznesenia vlády SR č. 515/1998 predkladá Ministerstvo životného prostredia SR (ďalej len „MŽP SR“) informáciu o plnení úloh Akčného plánu Národnej rade Slovenskej republiky v dvojročných intervaloch. V uznesení Národnej rady Slovenskej republiky č. 676 z 2. 7. 1997, písm. C/b sa vláde Slovenskej republiky odporúča informovať Národnú radu Slovenskej republiky o realizácii Akčného plánu. 
Prvé „Vyhodnotenie plnenia úloh Akčného plánu pre implementáciu Národnej stratégie ochrany biodiverzity na Slovensku za roky 1998 a 1999“ vzala na vedomie vláda Slovenskej republiky uznesením č. 913 z 8. 11. 2000 a Národná rada Slovenskej republiky uznesením č. 1324 zo dňa 28. marca 2001. Ako ukázalo vyhodnotenie, realizácia Akčného plánu nebola uspokojivá. V rokoch 1998 a 1999 bolo splnených len necelých 8% úloh, priebežne plnených bolo 59% úloh a 33% úloh sa vôbec nezačalo realizovať. Pri riešení všetkých úloh bol veľmi významným faktorom nedostatok, prípadne úplná absencia akýchkoľvek finančných prostriedkov. Významnou sa ukázala aj potreba prehodnotiť vhodnosť a význam požadovaných úloh.  
Vláda SR na návrh MŽP SR uznesením č. 913 z 8. 11. 2000 (bod C.1.) rozhodla o aktualizovaní znenia Akčného plánu. Jeho prípravu nebolo možné vzhľadom na nutnosť novelizácie viacerých nosných environmentálnych zákonov zrealizovať v stanovenom termíne, preto minister životného prostredia SR požiadal listom č. 1318/2001-min. dňa 20. 6. 2001 predsedu vlády o zmenu termínu splnenia úlohy z 30. 6. 2001 na nový termín 30. 9. 2002. O súhlase predsedu vlády s touto požiadavkou (list č. 2386/2001-PV zo dňa 26. 6. 2001) MŽP SR informovalo všetky relevantné orgány a inštitúcie listom č. 1528/2001-min. zo  dňa 20. 7. 2001. So zmenou termínu súvisí posun obdobia, na ktoré sa Aktualizovaný akčný plán pripravuje, a to z rokov 2001-2010 na obdobie 2003 - 2010. 
Pri tvorbe Aktualizovaného akčného plánu pre implementáciu Národnej stratégie ochrany biodiverzity na Slovensku pre roky 2003 - 2010 (ďalej len „AAP“) definovali jednotlivé rezorty prioritné úlohy, upravili názvy, zaradili nové, prípadne vyradili nerelevantné úlohy a posúdili termíny ich ukončenia. V rámci aktualizácie sa navrhuje aj zrušenie niektorých bodov uznesení vlády SR z predchádzajúceho obdobia a na základe pripomienok viacerých rezortov sa vzhľadom na rozsah jednotlivých úloh navrhuje zmena z dvojročného intervalu vyhodnocovania plnenia úloh na trojročný (body B.1 a B.3 návrhu uznesenia). Do prípravy AAP boli zapojení aj členovia Komisie Dohovoru o biologickej diverzite. 
AAP je (rovnako ako pôvodný Akčný plán) spracovaný v prehľadnej tabuľkovej forme  a  obsahuje:  1. Požadované úlohy, 2. Gestora zabezpečenia konkrétnej úlohy,        3. Očakávané náklady a finančné zdroje na zabezpečenie úlohy, 4. Prioritu štátneho záujmu a formu jeho nástroja na zabezpečenie požadovanej úlohy, 5. Predpokladaný termín ukončenia úlohy.
Úlohy AAP sú rovnako ako v pôvodnom Akčnom pláne zoradené do Cieľov a Strategických smerov podľa Národnej stratégie ochrany biodiverzity na Slovensku (schválenej uznesením vlády Slovenskej republiky č. 231 z 1. 4. 1997 a nadväzne č. 587 z 12. 8. 1997 a uznesením Národnej rady Slovenskej republiky č. 676 z 2. 7. 1997) s ohľadom na Národný environmentálny akčný program Slovenskej republiky II. Zohľadňujú zámery kľúčových rezortných dokumentov zaoberajúcich sa využívaním prírodných a biologických zdrojov a biotechnológií a celkový trend, ktorý smeruje k trvalo udržateľnému rozvoju spoločnosti. Aktualizovaný akčný plán sa bude financovať zo štátneho rozpočtu  (z rozpočtových kapitol zúčastnených rezortov) vo výške cca 13,55 mld. Sk tak, ako určuje uznesenie vlády SR č. 664 z 23. 8. 2000 k návrhu Koncepcie nového spôsobu financovania ochrany životného prostredia a časovému a vecnému harmonogramu konkrétnych opatrení v súlade s požiadavkami EÚ na kvalitu životného prostredia, ako aj na výsledky screeningu sektoru životného prostredia. Oproti pôvodnému Akčnému plánu je to nárast o 9,9 mld. Sk, tento nárast však spôsobuje predovšetkým nová úloha Agroenvironmentálne programy ministerstva pôdohospodárstva (9,6 mld. Sk). 
Hodnotenie zabezpečenia plnenia úloh sa bude vykonávať naďalej na základe odporúčania Národnej rady Slovenskej republiky vláde Slovenskej republiky (uznesením č. 676 z 2. 7. 1997, písm. C/b) formou informácie Národnej rade Slovenskej republiky o realizácii AAP v trojročných intervaloch (prvé vyhodnotenie v roku 2005, druhé v roku 2008 a tretie v roku 2011). Za hodnotenie je zodpovedný gestor - ústredný orgán, ktorý zabezpečuje konkrétnu úlohu alebo súbor úloh AAP. Uvedený súbor informácii môže byť ozrejmený doplnkovými informáciami o plnení úlohy, prípadne sa osobitne spracujú podrobnejšie doplnkové informácie. 
Požadované informácie sa budú predkladať iniciatívne zo strany gestora vyplnením hodnotiaceho formulára v intervaloch, ktoré budú relevantné k časovému plánu plnenia jednotlivých konkrétnych úloh  alebo na písomnú výzvu MŽP SR pri spracovaní správy o hodnotení realizácie AAP pre Národnú radu Slovenskej republiky.
Stručné zhrnutie očakávaného dosahu: plánovací dokument potrebný na implementáciu Národnej stratégie ochrany biodiverzity na Slovensku
Po prerokovaní vládou bude materiál predložený Národnej rade SR na informáciu.
Očakávaný prínos plnenia úloh predkladaného Aktualizovaného Akčného plánu: napĺňanie Dohovoru o biologickej diverzite - ochrana biologickej diverzity na všetkých úrovniach (ekosystémovej, druhovej, génovej) a trvalo udržateľné využívanie jej zložiek.